તાજેતરમાં જ અમિતાભ બચ્ચન અને રિશી કપૂર અભિનીત ફિલ્મ ‘102 નોટ આઉટ’ જોઈ. એ ફિલ્મમાં કહેવામાં આવ્યું છે કે માણસની ઉંમર ગમે તેટલી વધે તો પણ એણે તાજગીસભર જીવનશૈલીને જતનપૂર્વક જાળવી રાખવી જોઈએ. વાસીપણું જીવનને ત્રાસરૂપ અને કંટાળાજનક અને બોજરૂપ બનાવી મૂકે છે. બોજમુક્ત થવું હોય અને મોજયુક્ત રહેવું હોય તો તાજગીનો ધર્મ અપનાવવો પડે, તાજગીને શરણે જવું પડે અને તાજગીને જ ઈશ્વર સમજીને તેનો સત્સંગ કરવો જોઈએ! તાજગી એવી દેવી છે જે આપણા જીવનને હર્યુંભર્યું રાખે છે અને કંટાળાજનક બનતું અટકાવે છે. આ ફિલ્મ જોવી એ મારે મન સત્સંગ જ છે, કારણ કે અહીં પ્રેક્ષકોને તાજગીની દીક્ષા આપવામાં આવે છે! સામાન્ય રીતે સમાજમાં એવું બનતું હોય છે કે નવી પેઢી જૂની પેઢીને પરિવર્તન માટે પ્રેરતી હોય છે, પરંતુ આ ફિલ્મમાં અવળી ગંગા વહે છે. 102 વર્ષનો બાપ એના પંચોતેર વર્ષના દીકરાને વાસી ન થવા માટે અને તાજગીપૂર્ણ જીવન જીવવા માટે સતત પ્રોત્સાહન આપતો રહે છે! સમાજમાં તો એવું બને છે કે કપાતર દીકરો એનાં ઘરડાં મા-બાપને વૃદ્ધાશ્રમમાં મૂકવા જતો હોય છે, લેકિન આ ફિલ્મમાં 102 વર્ષનો ઉત્સાહી બાપ એના પંચોતેર વર્ષના જડ-દિમાગી દીકરાને વૃદ્ધાશ્રમમાં મોકલવા માટે તૈયાર થાય છે! ઉંમરથી વૃદ્ધ થવાનું આપણા હાથમાં ભલે ન હોય, ઉત્સાહથી યુવાન રહેવાનું તો આપણા હાથમાં જ છે ને!